Mercat de Nadal a Caldes de Montbui
2026-12-05 - 2026-12-08 | Caldes de Montbui, Caldes de Montbui, Vallès Oriental, 08140, Espanya
Mercat de Nadal de Caldes de Montbui. Torna la cocció de brou termal en l’olla més gran de Catalunya
Del 5 al 8 de desembre, Caldes de Montbui celebra una nova edició del Mercat de Nadal, amb un centenar de parades instal·lades als carrers del centre històric i un ampli programa d’activitats familiars
Del 5 al 8 de desembre, Caldes de Montbui tornarà a omplir-se de màgia amb la celebració del 39è Mercat de Nadal, una de les cites més esperades del calendari nadalenc a Catalunya. Amb un centenar de parades, activitats per a totes les edats i el característic caldo termal calderí, aquest esdeveniment combina tradició, gastronomia i l’autèntic esperit de Nadal en un entorn únic presidit per la plaça de la Font del Lleó.
Un dels mercats de Nadal més emblemàtics de Catalunya
El Mercat de Nadal de Caldes de Montbui és considerat un dels primers i més tradicionals del país. Durant quatre dies, els carrers i places del nucli històric s’omplen de casetes de fusta i parades d’artesania, alimentació i productes nadalencs, que s’estenen per la plaça de la Font del Lleó, la plaça de l’Església, el carrer del Forn, el carrer de Joan Samsó, el carrer del Pont, la plaça de Can Rius i la plaça d’Onze de Setembre. A més, hi haurà una àmplia oferta gastronòmica amb food trucks i productes de proximitat per degustar.
L’olla més gran de Catalunya torna a bullir
El símbol més reconegut del Mercat és, sens dubte, la seva olla gegant d’1,5 metres de diàmetre i 1.600 litres de capacitat, considerada la més gran de Catalunya. Amb foc de llenya i aigua termal calderina, s’hi elaboren més de 10.000 litres del tradicional caldo termal, amb ingredients de proximitat com naps, xirivies, porros, carabassa, cols, llegums i diferents talls de carn de vedella i porc. Enguany es preveu repartir 30.000 racions de brou, 2.000 de llenties i 4.000 de carn d’olla.
Les degustacions del brou, la carn d’olla i els llegums es podran adquirir a preus populars, i el divendres 5 de desembre, durant l’encesa de l’olla, se n’oferirà una degustació gratuïta. També es podran comprar ampolles de caldo termal envasat al mateix Mercat i al Museu Thermalia. L’organització recomana portar recipients propis per reduir residus, tot i que també hi haurà gots i tasses a la venda.
Inauguració amb convidats destacats i música nadalenca
La inauguració oficial tindrà lloc el divendres 5 de desembre a les 18 h, a la plaça de la Font del Lleó. L’acte comptarà amb la participació de Teresa Sagrera Bassa, autora d’El cor del balneari —obra guardonada amb el Premi Nèstor Luján de Novel·la Històrica 2024—, que oferirà signatura de llibres. També hi assistirà Josep Ramon Mut i Bosque, president delegat de l’Àrea de Comerç, Consum i Salut Pública de la Diputació de Barcelona. L’acte estarà amenitzat amb nadales interpretades per la Coral El Calderí.
Activitats familiars, tallers i tradicions nadalenques
El Mercat de Nadal de Caldes de Montbui és molt més que un espai comercial: és una autèntica festa familiar. El programa inclou tallers infantils, jocs de carrer, actuacions musicals i activitats termals. El diumenge 7 de desembre se celebrarà el tradicional Caga Tió. En cas de mal temps, els actes es traslladaran a l’espai de Can Rius sempre que sigui possible.
Segueix l’actualitat del Mercat de Nadal
Tota la informació actualitzada es pot consultar a www.visiteucaldes.cat i a les xarxes socials:

Museu Thermalia: @museuthermalia (Instagram) / Museu Thermalia Caldes de Montbui (Facebook)
Ajuntament de Caldes de Montbui: Canal de WhatsApp / @ajcaldesdemontbui (Instagram) / @AjuntamentCaldesdeMontbui (Facebook) / @AjCaldesMontbui (X)

Utilitzeu els hashtags oficials per compartir la vostra experiència: #nadalacaldes, #nadaltermal, #moltmésqueiaguacalenta i #elpoblequebull.
Un mercat que bull amb tradició i identitat
El Mercat de Nadal de Caldes de Montbui, situat a la comarca del Vallès Oriental, és una de les cites més representatives del Nadal català. Any rere any, milers de visitants s’hi acosten per gaudir del seu ambient acollidor, les propostes gastronòmiques i la singularitat del seu caldo termal, que converteix Caldes en el poble que literalment bull per Nadal.

Fira de Sant Tomàs a Tremp
2026-12-21 | Tremp, Tremp, Pallars Jussà, 25620, Espanya
L’Ajuntament de Tremp convoca la primera edició d’aquesta fira el 2023 per tal de recuperar una data que tradicionalment i històricament havia estat important per al comerç de la ciutat: la Fira de Sant Tomàs. Fins a mitjans del segle passat, bona part de la comarca del Pallars Jussà i comarques veïnes s’acostaven a Tremp aquest dia per abastir-se de productes per celebrar les festes de Nadal, especialment carns, oli i vi i també altres productes. Actualment, la fira vol ser un reclam per al públic local i visitant, fomentant el consum de proximitat en aquestes dates en que es genera una despesa familiar important.
Era molt coneguda i concorreguda tant per les poblacions veïnes de la Conca de Tremp com les de la muntanya, segurament pel fet que s’hi venien porcs per la matança i per la cria del proper any i era per tant un moment important per l’aprovisionament de les cases.
Finalment, la fira de Sant Tomàs va perdurar fins l’any 1964, any en què es va prendre la decisió de traslladar-la a la primavera, per Sant Bonifaci. Actualment ofereix tallers infantils, demostracions de decoració de taules de Nadal i altres propostes lúdiques pensades per a totes les edats.
